Ritratt: Miguela Xuereb .td_uid_2_60b9f413d5b89_rand.td-a-rec-img{text-align:left}.td_uid_2_60b9f413d5b89_rand.td-a-rec-img img{margin:0 auto 0 0} Il-politika li nħaddan jiena hija waħda ta' inklużjoni soċjali. F'soċjetà fejn l-isfond familjari għal bosta snin kellu influwenza fl-iżvilupp tal-ulied, irridu naraw kif il-politika tagħna tkun waħda li tagħraf il-potenzjal u li tippromwovi l-iżvilupp totali ta' kull persuna. Dan hu fil-prattika l-mod ta' kif nistgħu nwettqu politika li fl-essenzjalità tagħha tpoġġi lil bniedem fiċ-ċentru ta' kull deċiżjoni tajba. Għaliex dan għandu jkun l-iskop ta' kull politiku parlamentari; dak li jara kif jixpruna politika soċjali fejn ħadd ma jibqa' lura. L-iżvilupp ekonomiku u soċjali moħmi mat-tkabbir ekonomiku nazzjonali, għandhom joffru għaġna bbilanċjata, fejn kull ċittadin jitqies u jintgħaraf b'għemilu u l-ħila tiegħu. L-Istat għandu jipprattika politika li tgħolli liċ-ċittadini bbażat fuq dak illi jafu joffru, u bl-istess mod, joffru feles adegwati biex min m'għandux il-mezzi, jirnexxilu bl-istess mod jifrex u jilħaq l-istess orizzont. Dawn il-ħsibijiet huma l-punt tat-tluq għall-proposti li għal snin sħaħ jiena mexxejt 'il quddiem fil-ħidma parlamentari tiegħi. Huma s-sisien ta' dak li rrid naspira għalihom meta l-poplu Malti jkun lest jafda lill-Partit Nazzjonalista bil-Gvern. Huma ideat li, sa ma jasal dak il-jum, jiena rrid nibqa' nipprattika u nippreżenta, sabiex b'kull mezz possibbli ninfluwenza l-ħsieb ta' dawk fdati fit-tfassil politiku ta' pajjiżna. Il-ħidma parlamentari tiegħi nixtieq li tkun tiswa, jekk ta' xejn, għal dan biss. Li nkun ta' xprun għall-ideat tal-ugwaljanza u ekwità bejn il-faxex soċjali ta' pajjiżna, li aktar ma jgħaddi ż-żmien, aktar qed isiru evidenti. Miżuri li jaħdmu skont ir-realtà tiegħek Irrid li jkollna miżuri li jaħdmu u li jindirizzaw realtajiet differenti tal-jum. Il-faqar ta' anzjan ta' 80 sena mhux l-istess bħal dak ta' koppja li għadhom kif iżżewġu u huma ħaddiema b'realtà ta' faqar fl-istat tagħhom. Il-biża' ta' mara anzjana hi li tiġi fuqha marda għall-għarrieda u ma jkollhiex finanzi biżżejjed biex tilqa' għaliha. Għax jekk flus għall-emerġenza ma jkollokx, allura int vulnerabbli! Il-faqar għal omm li qed trabbi wliedha waħedha hi differenti minn dik tal-anzjana. Il-faqar għal din l-omm hu li mhux se tlaħħaq mal-ikel, mal-mediċini tat-tarbija u mal-ħrieqi u spejjeż oħra li jirrikorru meta jkollok tfal tat-twelid. Il-miżuri li nippreżentaw iridu jkunu sempliċi, iżda jridu jagħmlu impatt immedjat skont ir-realtà tal-individwu fl-istat li fiha jkun fil-mument. Bosta drabi naraw li persuni vulnerabbli jgħaddu minn stat tal-ħajja għal oħra jġorru magħhom l-effetti tal-faqar tagħhom u jiddependu mill-Istat minflok jinħarġu mill-faqar fl-ewwel opportunità li jkun hemm. Il-miżuri jridu jkunu mmirati li jelevaw lil dak li jkun mis-sitwazzjoni li jkun fiha, aktar milli jtaffu, jew kif ngħidu, jaqtgħu l-għatx bil-perżuta! Il-ġlieda kontra l-faqar u l-esklużjoni soċjali Ir-realtà f'pajjiżna hi li bqajna niddependu minn pagi baxxi. Il-fatt li għandna fost l-iktar rata għolja ta' żgħażagħ li jieqfu mill-edukazzjoni tagħhom kmieni, xejn ma tgħin. L-inċentivi preżenti ftit li xejn qed jagħtu l-frott meħtieġ. Hemm bżonn immedjat li ssir reviżjoni tal-Istrateġija Nazzjonali li twassal għal tnaqqis fil-faqar u l-esklużjoni soċjali sabiex din tkun tassew relevanti u tibda tindirizza b'mod konkret il-ħtiġijiet soċjali tal-pajjiż. Dan irid iżomm sewwa għal dak eżistenti kif ukoll għal dawk emerġenti wara l-pandemija (li kompliet twessa' d-differenzi bejn dawk sta bene u dawk fil-faxxa t'isfel). Huwa bil-ħolqien ta' dak li l-ekonomisti jsejħu Minimum Living Income, dħul minimu garantit, li nistgħu nibdew ngħollu l-livell tal-għajxien tal-ħaddiema u anki ta' diversi professjonisti li jridu jkampaw u jgħaddu fuq pagi baxxi. Fl-istess ħin irridu naraw li nwettqu ġustizzja soċjali ma' dawk is-setturi tal-popolazzjoni li jiddependu minn benefiċċji soċjali skaduti. Realtà oħra li qed twassal għall-faqar fost il-popolazzjoni li qed taħdem, hija l-falliment tal-Gvern fejn tidħol l-akkomodazzjoni soċjali. Għadna ma rajniex ir-revoluzzjoni mwiegħda mill-bidu ta' din l-amministrazzjoni. F'pajjiżna diġà teżisti infrastruttura li tista' tiggarantixxi li kull tip ta' familja jew individwi li jeħtieġu għajnuna jsibu abitazzjoni xierqa. Li għad m'għandniex hija r-rieda politika u l-miżuri f'posthom biex dan iseħħ b'mod ekwu. Niġġieldu l-esklużjoni soċjali Il-pandemija kompliet tkabbar il-weġgħa ta' dawk esklużi soċjalment: l-anzjani, il-morda, il-persuni b'diżabilità u dawk il-familji li għadhom fuq dħul baxx. Hawn qed nitkellmu fuq eluf ta' persuni u familji Maltin. Irid ikun hemm politika li tapprezza aktar il-ħidma ta' dawk il-professjonisti li jaħdmu fil-qasam soċjali, u dawn ma jistgħux, minħabba d-dħul baxx tagħhom, ukoll ikunu parti minn din il-faxxa. Wasal iż-żmien li l-Kunsilli Lokali jkunu parti strumentali fit-twettiq ta' din il-politika sabiex tassew f'kull lokalità naraw li ħadd ma jibqa' lura. .td_uid_3_60b9f413d5dae_rand.td-a-rec-img{text-align:left}.td_uid_3_60b9f413d5dae_rand.td-a-rec-img img{margin:0 auto 0 0}